Polisievrou 1 van 3 verdagtes in moordsaak | Netwerk24
Polisievrou 1 van 3 verdagtes in moordsaak
Deur Cara-Lee Dorfling 30 Julie 2020 18:50
Konst. Phelisa Makuleni Foto: Facebook
’n Polisievrou van Port Elizabeth het Donderdag self in die beskuldigdebank gestaan toe sy en twee mans van moord aangekla is.
Die moordsaak spruit uit ’n voorval op 13 Junie toe gemeenskapslede op die lyk van Bulelani Jolingana (34) in ’n veld naby Jo Slovo in KwaDwesi afgekom het.
Na bewering was Jolingana in die geselskap van die verdagtes toe hulle hom glo aangerand het. Volgens ’n betroubare bron is Jolingana oënskynlik met ’n stomp voorwerp geslaan wat frakture aan sy kop en kakebeen veroorsaak het.
Konst. Phelisa Makuleni (38) van die Bethelsdorp-polisiekantoor is Woensdagmiddag saam met Pumzile Harry (34) en Zanaye Kolela (36) in hegtenis geneem. Volgens die bron het ooggetuies die verdagtes op die misdaadtoneel geplaas.
Makuleni was tydens haar beweerde betrokkenheid by die moord nie aan diens nie.
Kol. Sibongile Soci, provinsiale polisiewoordvoerder, het die inhegtenisneming bevestig en gesê die trio is Donderdag elk op borgtog van R1 000 vrygelaat, op voorwaarde dat hulle nie met die getuies kontak maak nie.
Meer oor: Phelisa Makuleni | Bulelani Jolingana | Pe | Moordverdagte | Moordsaak | Polisievrou